તાજેતરમાં કમિશનર મુકેશકુમારની અધ્યક્ષતામાં ઉચ્ચ અધિકારીઓની અઠવાડિક બેઠક મળી હતી. આ બેઠકમાં મુકેશકુમારે ચોમાસાની ઋતુમાં ધોવાયેલા રસ્તાના મામલે તમામ ઝોનના ઇજનેર વિભાગ તેમજ રોડ પ્રોજેકટ વિભાગના અધિકારીઓનો ઊધડો લીધો હતો. મુકેશકુમારે હલકી ગુણવત્તાના કારણે શહેરના તમામ ઝોનમાં રસ્તાઓનું ધોવાણ થઇને મોટા મોટા ખાડા પડ્યા હોવાનું સોય ઝાટકીને કહેતા કાપો તો લોહી ના નીકળે તેવી કફોડી હાલતમાં અધિકારીઓ મુકાઇ ગયા હતા. એક ઉચ્ચ અધિકારી કહે છે કે કમિશનર સાહેબે અમને તમામ ધોવાયેલા રસ્તાઓના પેચવર્ક અને રિસરફેસિંગની કામગીરી તત્કાળ શરૂ કરવાની કડક તાકીદ કરી છે.